**АЗ «КОДЕКСИ ОБИ**

**ҶУМҲУРИИ ТОҶИКИСТОН»**

**(Ахбори Маҷлиси Олии Ҷумҳурии Тоҷикистон, соли 2000, №11, мод.510; соли 2006, №3, мод. 164; соли 2008, №3, мод. 200; соли 2009, №12, мод.824; ҚонуниҶТ аз 28.06.11с., №744; аз 16.04.2012с., №821)**

**Моддаи 7.** **Салоҳияти мақомоти иҷроияи маҳаллии ҳоки­мияти давлатӣ дар соҳаи танзими муносибатҳо оиди об**

Дар соҳаи танзими муносибатҳо оиди об масъалаҳои зерин дар салоҳияти мақомоти ҳокимияти иҷроия дар маҳалҳо мебошанд:

– муайян кардани самтҳои асосии истифода ва ҳифзи об дар ҳудуди худ;

– таъмини қонуният ва тартиботи ҳуқуқӣ дар соҳаи танзим, истифода ва ҳифзи захираҳои об;

– баҳисобгирӣ, баҳодиҳии ҳолати об ва объектҳои об, назорат ба истифода ва ҳифзи об, риояи меъёрҳои (лимит­ҳои) муқараршудаи истеъмоли об;

– гузаронидани тадбирҳо доир ба нигоҳдошт ва беҳтар кардани ҳолати объектҳои об, пешгирӣ ва рафъи таъсири зараровар, инчунин ифлосшавии об, барқарор намудани объектҳое, ки дар натиҷаи садамаҳо, обхезӣ, селобҳо ва дигар офатҳои табиӣ зарар дидаанд;

– муайян ва тасдиқ намудани чорабиниҳои пешгирии обхезӣ бо роҳи таъсис додани сохтори дахлдори мубориза бо обхезӣ, сохтмони иншооти дахлдор барои пешгирии обхезӣ ва таъмини аҳолӣ бо иттилооти мубориза бо обхезӣ; (К ҶТ аз 3.12.09с, №572).

– дар якҷоягӣ бо дигар мақомоти давлатӣ системаи назорати таҳдиди обхезӣ ва системаи огоҳонидани пешакӣ ва бартараф намудани обхезӣ ташкил намудан; (К ҶТ аз 3.12.09с, №572).

– дар доираи ваколатҳое, ки қонунгузории Ҷумҳурии Тоҷикистон муайян намудааст, таъмин намудан бо оби нӯшокӣ, нигоҳ доштан ва тараққӣ додани системаҳои марказонидашуда, ғайримарказонидашуда ва системаҳои тақсим­ку­нандаи оби нӯшокӣ ба истеъмолкунандагон;

– мувофиқат намудани ҷойгиркунонӣ ва ба истифода додани корхонаҳо, иншо, **дастгоҳҳо оид ба истифодаи манбаъ­ҳои барқароршавандаи энергия»** ва анҷом додани корҳо дар объектҳои об ва қитъаҳои наздисоҳилии ҳифзи об; **(КҶТ аз 28.06.11с., №744)**

– **ҳамкорӣ бо мақомоти ваколатдори махсуси давлатӣ оид ба истифода ва ҳифзи захираҳои об; (КҶТ аз 20.03.08c, №381).**

**–** танзими дигар масъалаҳое, ки қонун пешбинӣ намудааст…

**Моддаи 31.** **Шартҳои иқтисодии ба истифода додани объектҳои об**

1. Истифодаи умумии об дар Ҷумҳурии Тоҷикистон бепул аст.

2. Истифодаи махсуси об дар Ҷумҳурии Тоҷикистон пулакӣ сурат мегирад.

3.Пардохт аз ҳамаи истифодабарандагони об ғайр аз истифодаи умумии об **ва истифодабарандагони манбаъҳои бар­қароршавандаи энергия, ки то 30000 кВт/соат энергияи барқ истеҳсол менамоянд** сарфи назар аз мансубияти идоравӣ, шаҳрвандӣ, намудҳои моликият ва шаклҳои хоҷагидорӣ, ба истиснои мавридҳои пешбининамудаи қонунгузории Ҷум­ҳурии Тоҷикистон, ситонида мешавад**. (КҶТ аз 28.06.11с., №744)**

4.Пардохт ситонида мешавад:

– барои истифодаи захираҳои об дар доираи меъёри (лимити) муқараргардида (ғайр аз обёрии кишоварзӣ ва хоҷагии ҷангал, **инчунин истифодаи об барои истеҳсоли энергияи барқ то 30000 кВт/соат**); **(КҶТ аз 28.06.11с., №744)**

– барои истифодаи аз меъёр (лимити) зиёд ва ғайри­оқи­лонаи захираҳои об;

– барои хизматрасонии вобаста бо ҷамъшавӣ, интиқоли об то сарҳади истифодабарандагон, тақсим ва тоза кардани обҳо;

– барои додани ҳуқуқи истифодаи захираҳои об бо мақсади обёрӣ;

– барои анҷом додани дигар тадбирҳои хоҷагии об (ғайр аз обёрии кишоварзӣ ва хоҷагии ҷангал).

5. Тартибу шартҳои муқаррар намудан ва ситонидани маб­лағро барои истифодаи объектҳо ва захираҳои об са­надҳои меъёрию ҳуқуқии Ҷумҳурии Тоҷикистон муайян мекунад…

**Моддаи 80.** **Ӯҳдадориҳои обистифодабарандагоне, ки объектҳои обро барои мақсадҳои саноатӣ истифода мебаранд**

Об истифодабарандагоне, ки объектҳои обро барои мақ­садҳои саноатӣ истифода мебаранд ӯҳдадоранд меъёрҳои технологӣ ва қоидаҳои истифодаи обро риоя намуда, инчунин барои кам кардани хароҷоти об ва қатъ кардани партофтани обҳои партов бо роҳи такмили технологияи истеҳ­солот ва схемаи обтаъминкунӣ (истифодаи равандҳои технологии беоб, таъминоти об бо усули гардиш ва дигар усулҳои технологӣ) тадбирҳо андешанд.

**Моддаи 81.** **Маҳдудияти истифодаи оби нӯшиданӣ барои мақсадҳои саноатӣ**

Мақомоти ҳокимияти иҷроия дар маҳалҳо дар ҳолатҳои офати табиӣ, садамаҳо, камобӣ ва дигар ҳолатҳои махсус ҳуқуқ доранд, истеъмоли оби нӯшиданиро барои мақсадҳои саноатӣ аз шабакаҳои коммуналӣ кам ё манъ ва аз хатҳои оби хоҷагию нӯшидании идоравӣ ба манфиати дар навбати аввал қонеъ гардонидани эҳтиёҷоти аҳолӣ ба оби нӯшиданӣ ва маишӣ муваққатан маҳдуд намоянд.

**Моддаи 82.** **Истифодаи оби зеризаминӣ барои обтаъминкунии технологӣ ва дигар эҳтиёҷоти истеҳсолӣ**

Оби зеризаминӣ (оби ширин, маъданӣ ва гарм), ки ба категорияи оби нӯшиданӣ ё муолиҷавӣ мансуб дониста нашудаанд, метавонанд тибқи тартиби аз ҷониби ҳукумати Ҷумҳурии Тоҷикистон муқарраргардида барои обтаъминкунии технологӣ, аз онҳо ҷудо карда гирифтани унсурҳои кимиёвии дар таркибашон мавҷуда, ба даст овардани нерӯи гармӣ ва дигар эҳтиёҷоти истеҳсолӣ, бо риояи талаботи истифодаи сарфакорона ва ҳифзи об, истифода бурда шаванд.

**Моддаи 83.** **Истифодаи объектҳои об барои эҳтиёҷоти гидроэнергетикӣ**

1. Истифодаи объектҳои об барои эҳтиёҷоти гидроэнер­гетикӣ бо дарназардошти манфиатҳои соҳаҳои дигари хоҷагии халқ амалӣ карда мешавад, агар ҳукумати Ҷумҳурии Тоҷикистон ё **мақомоти ваколатдори давлатӣ оид ба танзими истифода ва ҳифзи заҳираҳои об** дар ин маврид тартиби дигареро пешбинӣ накарда бошанд. Пур кардану истифода намудани обанборҳо ҳар сол танҳо бо мувофиқати мақомоти ваколатдори махсуси давлатӣ доир ба танзими истифода ва ҳифзи об анҷом дода мешавад.

2. Бо мувофиқати **мақомоти ваколатдори давлатӣ оид ба танзими истифода ва ҳифзи заҳираҳои об**, шахсони воқеӣ ва ҳуқуқӣ метавонанд имкониятҳои инженерии каналҳо ва дигар объектҳои мавҷудаи гидротехникии таъиноти гуногунро барои истеҳсоли неруи барқ, агар ин амал ба кори асосии ин объект зарари воқеӣ нарасонад, истифода намоянд. **(ҚҶТ аз 16.04.2012с., №821)**

**Моддаи 84.** **Ҳуқуқ ва ӯҳдадориҳои муассисаҳои гидро­энергетикӣ оиди истифодабарии об**

1. Муассисаҳои гидроэнергетикӣ ҳуқуқ доранд:

– обро барои истеҳсоли қувваи барқ дар асоси лоиҳаҳои тасдиқшуда истифода баранд;

– чорабиниҳоро оиди беҳтар истифодабарии обанборҳо, ба мақсадҳои энергетикӣ ба амал бароранд, агар талаботи истифодабарии маҷмӯъи ва ҳифзи обро вайрон намекарда бошад;

– аз шахсони воқеӣ ва ҳуқуқӣ риояи қоидаҳои истифодаи мӯътадили обанборҳоро барои эҳтиёҷоти гидроэнергетикӣ талаб намоянд.

1. Муассисаҳои гидроэнергетикӣ ӯҳдадоранд:

– низоми муқараршудаи пур кардан ва обпартоӣ аз обанбор, каму зиёд шудани сатҳи боло ва поёни обро риоя намоянд;

– бе мамониат гузаштан ва бехатарии киштиҳо, қаиқҳо, ба амал баровардани обпартоиҳои санитарӣ ва ҳифзи табиатро дар асоси лоиҳаҳо таъмин кунанд;

– иншоотҳои ҳифзи моҳӣ, ҷои гузариши моҳиҳо ба ҷой­ҳои тухмгузорӣ ва ҳифзи дигар ҳайвоноту набототи обиро дар ҳолати мусоид нигоҳ доранд;

– устувории иншоотҳо ва истифодаи бесадамаи техникиро ҳангоми ҳодисаҳои сел, обхезӣ ва дигар офатҳои табиӣ таъмин намоянд.